《感事》
清代·钮琇

赭服南冠两鬓华，却携妻子系天涯。春风客泪河桥柳，夜月乡天驿路笳。

恸哭范滂犹有母，飘零张俭已无家。只今知己多豪侠，空忆当时广柳车。

作者简介：江苏吴江人，初名泌，字书城，号玉樵。康熙十一年拔贡。由教习考任知县，历知河南项城、陕西白水、广东高明。有政绩，卒于官。博雅工诗文，有《白水县志》、《临野堂集》。在高明时博采遗闻轶事，成《觚剩》一书，流传尤广。